ไฟเขียวเกณฑ์ ว 24 ย้ายบิ๊กสถานศึกษา
ขีดเส้นต้องเสร็จภายใน 16 พ.ค. ให้หน่วยงานกลางจัดสอบครูผู้ช่วยใหม่,นพ.ธีระเกียรติ เจริญเศรษฐศิลป์ รมว.ศึกษาธิการ เปิดเผยภายหลังการประชุมคณะกรรมการข้าราชการครูและบุคลากรทางการศึกษา (ก.ค.ศ.) ว่า ที่ประชุมได้รับทราบรายงานผลการอุทธรณ์คำสั่งศาลปกครองอุบลราชธานีที่สั่งทุเลาการบังคับใช้ข้อ 10 และข้อ 11 ของหลักเกณฑ์และวิธีการย้ายผู้บริหารสถานศึกษา สังกัดสำนักงานคณะกรรมการการศึกษาขั้นพื้นฐาน (สพฐ.) ตามคำสั่งของศาลปกครองอุบลราชธานี ในคดีดำหมายเลขดำที่ บ.75/2560 ระหว่างนายเฉลิมเกียรติ แก้วกนก ผู้ฟ้องคดี กับคณะกรรมการข้าราชการครูและบุคลากรทางการศึกษาผู้ถูกฟ้องคดี ซึ่งล่าสุดศาลปกครองอุบลราชธานีได้อ่านคำสั่งศาลปกครองสูงสุดที่ คบ.51/2561 ที่มีคำสั่งกลับคำสั่งศาลปกครองชั้นต้นเป็นยกคำขอของผู้ฟ้องคดี มีผลให้การย้ายผู้บริหารสถานศึกษา สังกัด สพฐ. สามารถดำเนินการได้ โดยใช้หลักเกณฑ์และวิธีการย้ายผู้บริหารสถานศึกษา ตามหนังสือสำนักงาน ก.ค.ศ. ด่วนที่สุด ที่ ศธ 0206.4/ ว 24 ลงวันที่ 31 ก.ค.2560 ต่อไปได้ จึงให้ยกเลิกมติชะลอการย้ายผู้บริหารสถานศึกษา สังกัด สพฐ. และเห็นชอบแนวทางการดำเนินการพิจารณาย้ายผู้บริหารสถานศึกษา ตามหลักเกณฑ์และวิธีการดังกล่าวให้แล้วเสร็จภายในวันที่ 16 พ.ค.นี้,รมว.ศึกษาธิการกล่าวอีกว่า ที่ประชุมยังได้หารือ การปรับปรุงหลักเกณฑ์และวิธีการสอบแข่งขันเพื่อบรรจุและแต่งตั้งบุคคลเข้ารับราชการเป็นข้าราชการครูและบุคลากรทางการศึกษา ตำแหน่งครูผู้ช่วยใหม่ ซึ่งที่ประชุมยังมีข้อท้วงติงจึงขอให้กลับไปจัดทำหลักเกณฑ์ใหม่ เพื่อให้เกิดความรอบคอบและเป็นธรรม โดยมีข้อสรุปว่าจะประกาศปฏิทินสอบครูผู้ช่วยได้ภายในเดือน พ.ค.นี้อย่างแน่นอน ทั้งนี้ความเปลี่ยนแปลงที่จะเกิดขึ้นในการสอบครูผู้ช่วยตามเกณฑ์ใหม่ คือจะมีหน่วยงานกลางเข้ามาจัดสอบ โดย สพฐ.และมหาวิทยาลัยสวนดุสิต (มสด.) จะเป็นหลักในการดำเนินการร่วมกัน รวมถึงจะมีการจัดสอบในสาขาวิชาที่ขาดแคลนด้วย นอกจากนี้ต้องเร่งสร้างการรับรู้และความเข้าใจในการสอบครูผู้ช่วยใหม่ เพราะที่ผ่านมาพบว่าครูอายุมากมาสอบครูผู้ช่วย และเมื่อสอบได้ก็ทำเรื่องย้ายไปที่อื่นในตำแหน่งเดียวกัน โดยใช้วิธีการย้ายแบบพิเศษ ซึ่งเมื่อดูในกฎหมายแล้วการสอบครูผู้ช่วยไม่สามารถทำแบบนี้ได้ ดังนั้นปีนี้ต้องทำความเข้าใจใหม่ว่าผู้ที่เป็นครูอยู่แล้วจะมาสอบครูผู้ช่วยใหม่เพื่อวัตถุประสงค์ในการย้ายไม่ได้เด็ดขาด เนื่องจากกฎหมายเปิดช่องเฉพาะเป็นข้าราชการหน่วยงานอื่น อาทิ องค์กรปกครองส่วนท้องถิ่น.
นพ.ธีระเกียรติ เจริญเศรษฐศิลป์ รมว.ศึกษาธิการ เปิดเผยภายหลังการประชุมคณะกรรมการข้าราชการครูและบุคลากรทางการศึกษา (ก.ค.ศ.)
ผู้บริหารสถานศึกษา,สพฐ.,ข้าราชการครู,บุคลากรทางการศึกษา,ครูผู้ช่วย,การศึกษา